แม่น้ำพังราด

แม่น้ำพังราด เป็นแม่น้ำในภาคตะวันออกของประเทศไทย มีต้นน้ำเกิดจากเขาวงใน ตำบลเขาวงกต อำเภอแก่งหางแมว จังหวัดจันทบุรี และเขาไม่มีชื่อซึ่งแบ่งเขตจังหวัดระหว่างอำเภอแก่งหางแมว จังหวัดจันทบุรี กับอำเภอเขาชะเมา จังหวัดระยอง ไหลเป็นแนวแบ่งเขตจังหวัดระหว่างอำเภอแก่งหางแมวและอำเภอนายายอาม จังหวัดจันทบุรี กับอำเภอแกลง จังหวัดระยอง ไปลงอ่าวไทย แม่น้ำมีความยาว 36 กิโลเมตร และมีความกว้างอยู่ในช่วงประมาณ 60–200 เมตร 

ในแต่ละตอนเรียกชื่อแตกต่างกันไป ตั้งแต่ต้นน้ำเรียก คลองเขาวง คลองนายายอาม และแม่น้ำพังราดสำนักงานราชบัณฑิตยสภา. อักขรานุกรมภูมิศาสตร์ไทย เล่ม ๓ (อักษร น-ม) ฉบับราชบัณฑิตยสภา. พิมพ์ครั้งที่ ๔. กรุงเทพมหานคร : เดอะ เบสท์ เพรส แอนด์ ครีเอชั่น, ๒๕๖๐. (แก้ไขปรับปรุงข้อมูลเมื่อ พ.ศ. ๒๕๖๓)

ตลอดแนวสองฝั่งของแม่น้ำชาวบ้านใช้ประโยชน์จากกิจกรรมที่แตกต่างกัน เช่น บริเวณชายฝั่งและปากแม่น้ำ มีการทำประมงพื้นบ้านซึ่งปรับเปลี่ยนไปตามแต่ละฤดูกาล เช่น ในช่วงคลื่นลมสงบหรือไม่รุนแรง ชาวประมงจะทำการวางอวนปลาและวางลอบปู ส่วนในฤดูมรสุมช่วงฤดูฝน ชาวประมงจะเปลี่ยนไปรุนกุ้งเคยและวางอวนกุ้งแทน ถัดจากพื้นที่ชายฝั่งและปากแม่น้ำเป็นพื้นที่ชุมชนตั้งอยู่สองฝั่งปากแม่น้ำเป็นบริเวณที่มีประชากรอาศัยอยู่ค่อนข้างหนาแน่น ส่วนใหญ่ประกอบอาชีพประมงเป็นหลัก และยังประกอบอาชีพเกษตรกรรมต่าง ๆ เช่น นาข้าว สวนยางพารา สวนมะพร้าว สวนมะม่วง เป็นต้น ถัดจากพื้นที่ที่ชุมชนมาทางตอนกลาง และตอนบนของแม่น้ำ ตลอดแนวสองฝั่งของแม่น้ำ เป็นบริเวณแหล่งเกษตรกรรมเลี้ยงสัตว์ทะเล เช่น เลี้ยงกุ้งทำแพล่อลูกหอยนางรม เลี้ยงปลากะพง และปลาเก๋า เป็นต้น

อ้างอิง

พังราด
พังราด
หมวดหมู่:อำเภอแก่งหางแมว
หมวดหมู่:อำเภอเขาชะเมา
หมวดหมู่:อำเภอนายายอาม
หมวดหมู่:อำเภอแกลง